MÉMOIRES OU RAPPORTS INEDITS. 
349 
bailler, et toutesfoys commandent de faire lesdites despences ; à faulte 
de quoy, les consulz et aultres qui ont charge des communes sont em¬ 
prisonnés et maltraictés ; et s’ilz font lesdits despartemens à la mode 
accoustumée avec le consentement des habitans et de ceulx mesme 
qui doibvent payer, voilà incontinant ung procureur du Roy à la 
traverse qui les met en prévention, ou bien ung des habitans de 
mauvaise volunté, opiniastre ou mauvais payeur, qui objecte la faulte 
de ladite permission, et met en peyne lesdits pouvres consulz; dont 
aviennent infinis desordres, et enfin que tout le monde abandonne et 
négligé la cause publicque. 
Que cette ordonnance debvroit avoir lieu seulement pour refrener 
les dons et despences excessives qui se font aux assemblées générales 
du peuple, et non pour le regard des pauvres villes et lieux qui ne 
font aucune despence qui ne soyt contraincte et forcée. Mais il en 
vient tout au contraire; à quoy Sa Majesté remédiera, s’il luy plaict. 
Que la pluspart des impositions faictes durant ceste année 1573 
pour le faict de la guerre, tant en deniers que vivres, ont esté faictes 
par capitation et emprumptz où on a commis infinité d’abuz; de tant que 
la nomination des bien aysés qu’on appelloyt n’a esté faicte légitime¬ 
ment, ains à l’apétit de quelques ungs pour le proffict particulier, ou 
par vengences et malices; et enfin, il n’y a eu que le pouvre labo- 
reur qui a tout porté : car l'officier, le marchant, le bourgeoys et ceulx 
qui ont les bonnes bources ont esté soulaigées ; davantaige de ceste 
façon de lever par capitation reviennent plusieurs surcharges au peu¬ 
ple : car, oultre l’interestz que les cottizés portent pour vendre leur 
bien à vil pris, affin de faire deniers, il faut après pour les rembourrer, 
imposer et despartir au sol et livre sur tout le peuple les sommes 
emprumptées avec l'interestz ; sur quoy les recepveurs prennent dou¬ 
bles gaiges, assavoir de la liève qu’ilz font premièrement sur les 
bien aysés, et en après sur l’aultre cottization généralle du sol et livre ; 
le tout, au grand interestz du peuple. 
Que l’abus qui se commect en la superfluité des habitz est grand et 
la despence excessive en l’achept des draps de soye, passemans et 
visetes d’or et d’argent qui sont en usaige si commungs que jusques 
aux paysans et leurs femmes en vont vestus sans délict; de sorte qu’on 
ne congnoyt aujourd’huy aucune différance par les habitz entre les 
estatz de la République ; et plusieurs bonnes maisons s’en destruisent. 
Que les ordonnances faictes par Sa Majesté sur le faict de la police 
ne sont aucunement observées ny mises à exécution par la négligence 
de ceulx qui y sont commis; de sorte que tous les artisans et mar- 
chans se sont estrangement desbordés despuys quelques années et 
ont enchéri leurs ouvraiges et marchandises, de telle façon qu’on ne 
les vict jamais à si hault prix; brief ilz vendent autant comme il leur 
plaict et ne se contentent jamais du proffict, s'il n’est excessif.Encore, 
oultre cela, ont-ils soffisticqué, corrompu et falsifié leurs ouvraiges et 
marchandises. Ilz meslent les laynes, et estressicent les draps et les 
toilhes, les battent mal, font les teintures faibles, apprestent mal les 
cuirs, et ainsi de toutes autres choses, à faulte de la bonne police qui 
soloyt estre au temps passé. 
